ΓΡΑΠΤΗ ΕΡΩΤΗΣΗ P-1057/98

υποβολή: Paul Lannoye (V) προς την Επιτροπή

(30 Μαρτίου 1998)

Θέμα: Πολυμερής συμφωνία για τις επενδύσεις

Το σχέδιο της πολυμερούς συμφωνίας για τις επενδύσεις που βρίσκεται προς το παρόν στο στάδιο των διαπραγματεύσεων στο πλαίσιο του ΟΟΣΑ με την ενεργό συμμετοχή της Επιτροπής, περιέχει ορισμένες βασικές διατάξεις που θα μπορούσαν να θέσουν σε κίνδυνο την εφαρμογή της κοινοτικής περιβαλλοντικής πολιτικής καθώς και τις διεθνείςσυμβάσεις για το περιβάλλον και τα διάφορα πρωτόκολλα εφαρμογής, στα οποία έχει προσχωρήσει η Ένωση.

Πρόκειται συγκεκριμένα για τα ακόλουθα μέτρα:

- απαγόρευση της υποχρεωτικής απόδοσης (performance requirement)

- αποζημίωση για "έρπουσα" απαλλοτρίωση, ένα νομοθετικό ή φορολογικό μέτρο με περιβαλλοντικό στόχο που μπορεί να θεωρηθεί ως ισοδύναμο με την απαλλοτρίωση,

- αρχή της εθνικής προτίμησης που εφαρμόζεται γενικά σε όλες τις μορφές επενδύσεων,

- αρχή του Standstill και του roll-back (κατάργηση των φραγμών).

Διαθέτει η Επιτροπή λεπτομερή ανάλυση της προβλεπόμενης επίδρασης των διαφόρων αυτών διατάξεων τόσο στην ισχύουσα κοινοτική νομοθεσία για το περιβάλλον όσο και στις διάφορες κοινοτικές πολιτικές που έχουν άμεσο ή έμμεσο αντίκτυπο στο περιβάλλον;

Θεωρεί η Επιτροπή ότι κάθε πολυμερής συμφωνία που αφορά τις επενδύσεις πρέπει να υπόκειται νομικά στις ισχύουσες ή μελλοντικές διεθνείς συμβάσεις για το περιβάλλον;

Απάντηση του Sir Leon Brittan εξ ονόματος της Επιτροπής

(6 Μαΐου 1998)

Το θέμα στο οποίο αναφέρεται το αξιότιμο μέλος του Κοινοβουλίου αποτελεί αντικείμενο έντονων συζητήσεων στο πλαίσιο των διεξαγόμενων σήμερα διαπραγματεύσεων για τη σύναψη πολυμερούς συμφωνίας για τις επενδύσεις (ΠΣΕ). Αφορά την επίτευξη ισορροπίας μεταξύ των υποχρεώσεων που επιβάλλει η ΠΣΕ (καμία απαλλοτρίωση χωρίς αποζημίωση, μεταχείριση εθνική/μάλλον ευνοουμένου κράτους, standstill, roll-back και περιορισμοί στις απαιτήσεις υποχρεωτικής απόδοσης) και άλλων σημαντικών τομέων δημόσιας πολιτικής που ενδιαφέρουν τα συμβαλλόμενα μέρη της ΠΣΕ καθώς και την αποφυγή ανεπιθύμητων συνεπειών για τις συνήθεις ρυθμιστικές πρακτικές. Κατάυτή την έννοια, οι επιπτώσεις της ΠΣΕ θα γίνουν αισθητές και σε άλλους τομείς πέραν του τομέα της πολιτικής και της νομοθεσίας περιβάλλοντος.

Επειδή οι διαπραγματεύσεις συνεχίζονται ακόμη, είναι δύσκολη η εκτίμηση των περιβαλλοντικών επιπτώσεων της ΠΣΕ. Η Επιτροπή αναλαμβάνει την υποχρέωση να διασφαλίσει ότι η ΠΣΕ δεν θα θέσει κανένα εμπόδιο στις ισχύουσες περιβαλλοντικές πολιτικές και στη νομοθεσία περιβάλλοντος της Κοινότητας ούτε και στην περαιτέρω εξέλιξή τους.

Μέχρι σήμερα, αντικείμενο των συζητήσεων της ομάδας διαπραγματεύσεων της ΠΣΕ αποτέλεσε μη ολοκληρωμένη δέσμη προτάσεων για τη σύνταξη κειμένου που πρόκειται να αναφερθεί εμπεριστατωμένα στο θέμα. Τα διάφορα στοιχεία που έχουν υποβληθεί μέχρι σήμερα στην ομάδα είναι τα εξής:

- το προοίμιο, που αναφέρει την πρόθεση των μερών να εφαρμόσουν την ΠΣΕ κατά τρόπο σύμφωνο με την αειφόρο ανάπτυξη και την προστασία του περιβάλλοντος

- η επιβεβαίωση στο κείμενο της συμφωνίας του δικαιώματος των συμβαλλομένων μερών να θεσπίσουν ρυθμίσεις που δεν εισάγουν διακρίσεις με τις οποίες να διασφαλίζεται ότι η επενδυτική δραστηριότητα αναλαμβάνεται στο πλαίσιο φροντίδας για την υγεία, την ασφάλεια και το περιβάλλον

- διάταξη που απαγορεύει τη μείωση των εγχώριων περιβαλλοντικών μέτρων για την προσέλκυση επενδύσεων και

- μια εξαίρεση από το άρθρο σχετικά με την απαγόρευση των απαιτήσεων υποχρεωτικής απόδοσης που καλύπτει αυτές τις απαιτήσεις που θα μπορούσαν να ζημιώσουν τη συμμόρφωση με τους νόμους και κανονισμούς ή την υγεία, την ασφάλεια ή το περιβάλλον.

Η Επιτροπή από την πλευρά της πρότεινε την προσθήκη στη συμφωνία μιας γενικής εξαίρεσης παρόμοιας προς αυτή του άρθρου ΧΧ της Γενικής Συμφωνίας Δασμών και Εμπορίου (GATT) από τα μέτρα που είναι αναγκαία για την προστασία της υγείας ανθρώπων, ζώων και φυτών καθώς και των μη ανανεώσιμων φυσικών πόρων.

Βάσει του ίδιου σκεπτικού, η θέσπιση ρυθμίσεων σε διεθνές επίπεδο στον τομέα του περιβάλλοντος θα μπορούσε να συνεχιστεί χωρίς να εμποδίζεται από την ΠΣΕ. Για το λόγο αυτό, δεν κρίνεται αναγκαία η θέσπιση ειδικού άρθρου για την υπαγωγή της ΠΣΕ στις διεθνείς περιβαλλοντικές συμφωνίες.